Սուրբծննդյան երգ (կտավ)

«Սուրբծննդյան երգ» (), անգլիացի պրեռաֆայելիտ նկարիչ Դանթե Գաբրիել Ռոսսետտիի նկարը՝ ստեղծված 1874 թվականին։ Ներկայումս նկարը գտնվում է մասնավոր հավաքածուում։

Տեղեկություն նկարի մասին 
Ավելի վաղ (1857-1858 թվականներին) Ռոսսետտին ստեղծել է համանուն աշխատանք, սակայն այլ տեխնիկայով և կոմպոզիցիայով։ Նկարի համար բնորդուհի է դարձել նրա աշխատանքներում ոչ այդքան հաճախ հանդես եկող Էլեն Սմիթը։ Ռոսսետտին տեսել է Սմիթին Չելսի սթրիթում 1863 թվականին։ Էլենի գեղեցկությունը առանձնացել է Ռոսսետտիի աշխատանքների սովորական բնորդուհիներից, թեպետ նրա դեմքի կլորավուն գծերը և լիքը շուրթերը որոշակի նմանություն են ունեցել Ֆաննի Կորնֆորտի հետ, որի գեղեցկությունը Ռոսսետտիի կարծիքով այդ ժամանակներում սկսել է խամրել։ Ի տարբերություն Ջեյն Մորիսի, Ալեքսա Ուայլդինգի և Ռութ Հերբերտի, որոնք ունեին սուր և բնութագրական դիմագծեր, կեցվածք են ընդունել ճակատագրական կանանց կերպարների համար, ապա Էլեն Սմիթը ունեցել է ավելի փափուկ և զգայական դիմագծեր։

Ռոսսետտիի օգնական Հենրի Տրեֆֆի Դաննը այդ կտավը նկարագրել է որպես «Ոսկեգույն թելից նախշով մորեգույն արևելյան փայլուն զգեստով աղջիկ, որը նվագում է լարային գործիք և երգում Hodie Jesu Christus natus est Hallelujah»։ Քրիստոսի ծննդյան երգի տողերը գրված են կտավի շրջանակին։ Տողերը վերցված են ծիսական երգերից մեկից, որոնք Ռոսսետտին հավաքել է, գրառել և թարգմանել միջին անգլերենից։

«Սուրբծննդյան երգ» կտավը բացում է երաժշտական գործիքներով և նման կոմպոզիցիայով կանանց դիմանկարների շարքը (ուռուցիկ հագուստով, մինչև գոտկատեղ պատկերված կանայք)։ Դրան հաջորդել են «La Mandolinata», «La Ghirlandata», «Վերոնիկա Վերոնեզե», «Ծովային հմայություն» և այլ երաժշտական դիմանկարներ։ Կանացի գեղեցկության, երաժշտության, էկզոտիկ հագուստի և հարդարանքի դետալները եղել են 1860-ական և 1870-ական թվականների Բրիտանիայի նոր գեղարվեստական ոճը, որոնցում համադրվել են Վերածննդի, արևելյան արվեստի և դասական դարաշրջանները։ Նկարչի կտավների գլխավոր կերպարը դարձել է երաժիշտ կինը՝ խորասուզված մտքերի և իր երգի մեջ. ընդ որում երաժշտությունը կարող է լինել ինչպես ռոմանտիկ, այնպես էլ ողբերգական (ինչպես Ռոսսետտիի  «Հռոմեացի այրի» դիմանկարում). նկարիչը ձգտել է իր աշխատանքում ստեղծել անլսելի երաժշտության տրամադրություն։ Երկլար արևելյան մանդոլինան պատկանել է հենց Ռոսսետտիին. այդ գործիքը արդեն հանդես էր եկել նրա երկու այլ ստեղծագործություններում։ Էլեն Սմիթի շրջազգեստը նրա հագին եղել է նաև Ռոսսետտիի «Սիրուհին» նկարում։

Կտավը մի քանի անգամ փոխել է սեփականատերերին։ 2013 թվականին այն վաճառվել է Սոթբիս աճուրդում։

Ծանոթագրություններ 

Դանթե Գաբրիել Ռոսսետտիի նկարներ
1874 նկարներ
Կանանց դիմապատկերներ
Մասնավոր հավաքածուներում գտնվող նկարներ